Resolution om civilsamfundets bidrag til eftersøgning af forsvundne eller seksuelt udnyttede børn

(2001/C 283/01)

RÅDET FOR DEN EUROPÆISKE UNION,

som henviser til:

- konklusionerne fra Det Europæiske Råd i Tammerfors, navnlig punkt 23,

- konklusionerne fra Det Europæiske Råd i Santa Maria da Feira,

- Rådets fælles aktion af 24. februar 1997 om bekæmpelse af menneskehandel og seksuel udnyttelse af børn, navnlig afsnit II, punkt i),

- Rådets afgørelse af 29. maj 2000 om bekæmpelse af børnepornografi på Internettet,

- Europa-Parlamentets beslutning af 30. marts 2000 om sexturisme, navnlig punkt 27,

- Europa-Parlamentets beslutning af 19. maj 2000 om fremtidige initiativer i kampen mod handel med kvinder, navnlig punkt 12 og 18,

- Europa-Parlamentets beslutning af 15. juni 2000 om ofre for kriminalitet, navnlig punkt 8, og

- Europa-Kommissionens forslag til en rammeafgørelse om bekæmpelse af seksuel udnyttelse af børn og børnepornografi,

som tager følgende i betragtning:

- bekæmpelse af børns forsvinden og seksuel udnyttelse af børn har høj prioritet i Den Europæiske Union

- civilsamfundet kan spille en rolle i denne bekæmpelse

- organer, der udgår fra civilsamfundet, kan yde et bidrag, som er nyttigt for de kompetente myndigheder ved eftersøgningen af forsvundne eller seksuelt udnyttede børn og for så vidt angår forebyggelse og bekæmpelse af dette fænomen

- det er vigtigt at fremme samarbejdet mellem organer, der udgår fra civilsamfundet, og de kompetente myndigheder ved eftersøgningen af forsvundne eller seksuelt udnyttede børn

- omfanget af dette samarbejde bør vurderes ud fra den enkelte medlemsstats situation

- denne resolution finder anvendelse med forbehold af Luxembourg-konventionen af 20. maj 1980 og Haag-konventionen af 25. oktober 1980.

Der tages hensyn til beskyttelse af personoplysninger i overensstemmelse med Europarådets konvention nr. 108 af 28. januar 1981 om beskyttelse af det enkelte menneske i forbindelse med elektronisk databehandling af personoplysninger.

Vedtager følgende:

1. Denne resolution vedrører eftersøgning af forsvundne eller seksuelt udnyttede børn. Følgende situationer er omfattet:

- forsvinden og bortførelse

- børn, som er løbet hjemmefra

- børn, som er bortført af en tredjemand

- børn, som er forsvundet på uforklarlig vis

- seksuel udnyttelse

- handel med børn, prostitution og børnepornografi

- pædofile netværk på Internettet

- ikke-organiseret seksuelt misbrug uden for familien.

2. Medlemsstaterne opfordres til at fremme samarbejdet mellem de kompetente myndigheder og civilsamfundet, især organer, der udgår fra civilsamfundet, med henblik på eftersøgning af forsvundne eller seksuelt udnyttede børn.

Dette samarbejde anfægter ikke de kompetente myndigheders ansvar for efterforskningen og retsforfølgelsen.

Dette samarbejde kan i givet fald antage følgende former:

2.1. Under hensyntagen til de midler, der allerede findes internt, at undersøge muligheden for at stille en nødtelefon til rådighed for organer, der udgår fra civilsamfundet, eller fremme ordninger, hvor sådanne organer selv stiller en sådan nødtelefon til rådighed.

Nødtelefonen er beregnet til indsamling af oplysninger og vidneudsagn vedrørende forsvundne eller seksuelt udnyttede børn og skal være gratis og tilgængelig 24 timer i døgnet.

2.2. Såfremt det ikke allerede er tilfældet i national lovgivning, bør organer, der udgår fra civilsamfundet, have mulighed for at støtte efterforskningen af forsvundne eller seksuelt udnyttede børn, f.eks. ved:

- at udsende oplysninger, der kan bruges til at finde forsvundne børn, hvis myndighederne finder dette hensigtsmæssigt

- at stille frivillige til rådighed for de kompetente myndigheder, når de anmoder om det, med henblik på intensive afsøgninger, der tilrettelægges som led i eftersøgningen af forsvundne børn

- at støtte familierne til forsvundne eller seksuelt udnyttede børn

- stille specifik ekspertise til rådighed for så vidt angår forsvundne eller seksuelt udnyttede børn.

2.3. Medlemsstaterne opfordres til i henhold til deres lovgivning vedrørende efterforskning og retsforfølgning at fastsætte hensigtsmæssige regler for gensidig udveksling af relevante oplysninger om eftersøgningen af forsvundne eller seksuelt udnyttede børn mellem organer, der udgår fra civilsamfundet og de kompetente myndigheder.

Denne udveksling af oplysninger bør ske med alle de garantier, der kan gives med hensyn til systemets sikkerhed, oplysningernes fortrolige karakter og beskyttelsen af personoplysninger.

3. Medlemsstaterne opfordres til at registrere samtlige oplysninger om forsvundne eller seksuelt udnyttede børn med henblik på at få viden om fænomenets udbredelse, at analysere dets udvikling og at udveksle disse oplysninger indbyrdes.

Denne registrering bør foretages af de ansvarlige myndigheder og, hvor det er relevant, med støtte fra organerne, der udgår fra civilsamfundet.

4. Rådet opfordrer Kommissionen til at sørge for, at der foretages en undersøgelse af:

- eksistensen og omfanget af fænomenet forsvundne eller seksuelt udnyttede børn

- hvilke organer, der udgår fra civilsamfundet og aktivt støtter eftersøgningen af forsvundne og seksuelt udnyttede børn, der findes i medlemsstaterne, deres rolle og opbygning samt de nærmere retningslinjer for deres indsats og samarbejde med de kompetente myndigheder

- de juridiske spørgsmål i forbindelse med disse organers indsats, navnlig spørgsmål om de kompetente myndigheders videregivelse af fortrolige oplysninger til disse organer, konsekvenserne af disse organers indsats for så vidt angår retssagen og reglerne for beskyttelse af oplysningerne.

Medlemsstaterne opfordres til at stille deres ekspertise til rådighed med henblik på gennemførelsen af denne undersøgelse.

5. Rådet opfordrer Kommissionen til at aflægge rapport til Rådet om resultaterne af denne undersøgelse inden for en frist på et år efter vedtagelsen af denne resolution.

6. På baggrund af denne undersøgelse vil Rådet træffe afgørelse om, hvilke foranstaltninger der bør iværksættes på EU-plan, og opfordre Kommissionen til at undersøge følgende:

- de standarder, som er nødvendige for at optimere udvekslingen navnlig mellem medlemsstaterne af oplysninger, som er videregivet mellem de kompetente myndigheder og organerne, der udgår fra civilsamfundet, samt mellem de forskellige organer indbyrdes

- de nødvendige garantier med hensyn til sikkerheden for udvekslingen af oplysningerne, de udvekslede oplysningers fortrolige karakter og beskyttelsen af personoplysningerne.